EESTI ADVOKATUURI JUHATUS

ISTUNGI PROTOKOLL

15. august 2023. a nr 17

Tallinn

## **5.1. Infoturvalisusest seoses advokaadibüroode e-postiteenuse pakkujatega**

Arvestades infoturvalisuses järjest tõusvate ja ka juba realiseerunud riskidega, on vaja senisest rohkem pöörata tähelepanu infoturvalisusele, et tagada kliendisaladuse hoid ja klientide isikuandmete kaitse.

Eestis on tähelepanu pälvinud online.ee juhtum, kus keskkonna võõrandamise ja uuele platvormile üleminekul tekkis osal klientidel probleeme oma e-postikontole juurdepääsuga, mis omakorda takistas klientidel e-postile edastatud olulise info kättesaamist.

Juhatus juhib tähelepanu, et olukorras, kus advokaat kasutab kutsetegevuse osutamiseks tasuta e-postiteenust, mis on mõeldud erakliendist lõpptarbijale, võib realiseeruda risk, et advokaadibürool ei ole enam kontrolli talle edastatud kliendisaladuse üle. Samuti ei pruugi olla advokaadibürool kui isikuandmete töötlejal sel juhul võimalik tagada Euroopa Liidu isikuandmete kaitse üldmääruse nõuete täitmist seoses andmekaitsega. Seejuures kasvav trend on, et tasuta teenuspakkujate kasutajate (konfidentsiaalsed) andmed võivad sattuda suurtesse andmebaasidesse, kus neid kasutatakse näiteks tehisintellekti treenimise eesmärgil.

Soome Advokatuur on näiteks kehtestanud enda liikmetele kohustuse, mille kohaselt võib reeglina kasutada ainult professionaalset tarkvara ja teenuseid. Teisi teenuseid võib kasutada ainult kliendi nõusolekul. Laiatarbe tasuta teenuseid ei peeta turvaliseks ning eelistada tuleks ärikasutajale mõeldud professionaalseid teenuseid.

Eesti Advokatuur on kehtestatud soovitusliku juhendi advokaadibüroo pidajale infoturbealaste kaitsemeetmete rakendamiseks, mis on leitav advokatuuri kodulehelt: <https://advokatuur.ee/est/advokaadile/korrad-ja-juhendid/tegutsemine-advokaadi-ja-buroopidajana>.

**Juhatus**

**O T S U S T A S:**

**Juhtida liikmete tähelepanu kohustusele tagada kliendisaladuse- ja andmete kaitse sh. ka infotehnoloogiliste meetmetega.**